Algemeen Archives • Laerskool Jan van Riebeeck
Kwartaal 3 en Reëlings
23 Julie, 2021 / Algemeen, Nuus
Ons hoop en vertrou dat almal 'n heerlike wintervakansie geniet het en die spreekwoordelike batterye is herlaai sodat ons almal slaggereed is om die 3de kwartaal met ywer aan te pak. Hiermee dan reëlings vir jul kennisname rakende die heropening van skole:
Heropening van Laerskool asook Huppelland: Geskied Maandag, 26 Julie, en normale skooltye is van toepassing.
Voltooiing van eksamen: Die eksamenvak/leerarea wat vir Donderdag, 1 Julie, geskeduleer was, sal nou op Vrydag, 30 Julie, tydens die toetsperiode plaasvind.
Gr. 4 – Geskiedenis
Gr. 5 – Aardrykskunde
Gr. 6 – Aardrykskunde
Gr. 7 – SK: Kuns en Drama
Isolasie en eksamen/assesserings: Leerders wat eksamens/assesserings as gevolg van siekte/isolasie gemis het, sal dit vanaf Woensdag, 28 Julie, tot Dinsdag, 4 Augustus, aflê. Kommunikasie rakende watter vakke/leerareas op watter dae geskied, sal binnekort volg.
Rapporte: Ons poog om dit op Vrydag, 6 Augustus, aan leerders uit te deel.
Ouerafsprake: Geskied op Woensdag en Donderdag, 11 – 12 Augustus vanaf 13:30 – 17:00. Uitnodigings en program volg.
Sport- en kooroefeninge by die skool: Geen buitemuurse aktiwiteite tot verdere kennisgewing.
Snoepie: Alle kosbestellings gaan voort deur middel van die Karri-toep.
Nasorg: Heropen vanaf Maandag, 26 Julie, soos normaal.
Bestuur/EXCO: Die bestuurspan het reeds vanaf 22 Julie begin werk om te verseker dat die skool skoon, gereed en netjies is om effektiewe onderrig en leer te verseker.
Baie dankie vir jul dringende aandag. Ons sien baie uit om ons Jannies by die skool te ontvang en mag kwartaal 3 'n baie voorspoedige tydperk vir die skoolgemeenskap wees.
30 Junie, 2021 / Algemeen, Video, Nuus
25 Junie, 2021 / Algemeen, Nuus
Die nuwe biblioteekjuffrou, Annami Gerber, is die skakelpersoon vir verlore goedere. Indien 'n item van jou kind verlore raak, is jy meer as welkom om haar te kontak by biblioteek@jvrprim.co.za. Hiermee wil ons 'n versoek aan ouers rig om asseblief jou kind(ers) se klere/items duidelik met hul naam en van te merk. Alle verlore goedere wat gemerk is, kan dadelik aan sy/haar eienaar terugbesorg word. Baie dankie vir jou samewerking.
Kan julle glo Junie-maand se raklewe is amper verstreke; die helfte van die jaar het verby gesnel! Die afgelope week het die res van die grade ook met eksamen / assesserings begin en sover verloop alles klopdisselboom.
Ons skoolgemeenskap se grootste uitdaging tans is die vinnige verspreiding van Covid-19 infeksies onder ons ouers en leerders. Ons het die afgelope tyd heelwat navrae ontvang rakende die protokol vir isolasie na Covid-19 blootstelling. Daarom het ek met die hulp van dr. Barbara Kemp op Woensdag, 23 Junie 2021, vir julle 'n brief gestuur waarin ons almal vriendelik versoek om die voorgestelde isolasie-riglyne te volg sodat ons kan verseker dat ons leerders skool toe kan kom. Ek wil beslis nie voorskriftelik wees rakende jul sosiale lewe nie, maar laat my ook toe om julle te versoek om dit ernstig te oorweeg om liewer kinderpartytjies / verjaarsdagpartytjies / as gesinne saam te kuier moontlik uit te stel totdat die 3de vlaag van die pandemie onder beheer is. Baie dankie dat julle verstaan en die veiligheid van ons skoolgemeenskap eerste stel! Verder heers daar tans groot opwinding onder die personeel aangesien die WKOD se Covid-19 inentingsprogram gister afgeskop het en ses van ons personeellede gister suksesvol ingeënt is. Soos ek in my vorige nuusbrief genoem het, is daar lig aan die einde van die pandemie-tonnel m.a.w. daar is hoop!
Op Woensdagmiddag, 23 Junie, was ons onderwysers bevoorreg om na 'n motiveringspraatjie van dr. Gillian Arendse, 'n bekende gasspreker, motiveringspreker, mentor en tutor te luister. Dr. Arendse het die ongelooflike vermoë om tydens uitdagende tye soos ons tans met die 3de vlaag van die Covid-19 beleef, dinge weer vir ons as onderwyskorps in perspektief te plaas. Tydens die sessie het hy ons so geïnspireer dat al was jy met die aanvang van sy praatjie op moedverloor se vlakte, sou jy na die afloop van die sessie nie eers toelaat dat Berg Everest in jou pad staan nie. Hierdie talentvolle kernfisikus het ons gou die volgende laat besef en graag deel ek dit met julle:
Wees altyd dankbaar- dit is nie geluk wat ons dankbaar maak nie, maar dankbaarheid wat ons gelukkig maak.
Jou lewe is die resultaat van jou keuses, as jy nie daarvan hou nie is dit tyd om beter keuses te maak.
Geluk en motivering kom van binne – dit is 'n keuse en daarom kan jy nie ander blameer nie.
'n Mens gebruik dieselfde hoeveelheid energie om jouself gelukkig of misrabel te maak.
Wees die verandering wat jy graag wens om in die wêreld te sien.
Middelmatigheid is voorspoed se grootste vyand en dit is onsigbaar totdat passie opdaag en dit blootstel.
Leierskap is 'n aksie en nie 'n posisie nie.
As iets jou nie uitdaag nie, sal dit jou nie verander nie.
Graag deel ek voorlopig met julle 'n bietjie opwindende nuus in verband met die beoogde opgradering van die seuns- en dogtersbadkamers. Laat my ook toe om Stephanie le Roux en Ria Hertzog hartlik te bedank wat so instrumenteel is om fondse vir die projek in te samel. Ons is julle twee baie dank verskuldig. Meer inligting rakende die projek sal in my volgende nuusbrief volg.
Baie dankie aan Hoërskool Jan van Riebeeck wat vir elkeen van ons Graad 7's 'n pragtige skryfpen kom oorhandig het om vir hulle spesiaal sterkte met die eksamen toe te wens, ons het groot waardering!
Mag julle 'n wonderlike naweek geniet, wees asseblief veilig. Graag sluit ek af met die volgende aanhaling van Zig Zagler: "You don't have to be great to start, but you have to start to be great".
11 Junie, 2021 / Algemeen, Nuus
Neem asseblief kennis dat die skool volgende Vrydag, 18 Junie, om 11:45 (Gr.1-3), 12:00 (Gr.4-6) en 12:30 (Gr.7) weens personeelopleiding sluit. Die bus vertrek om 12:35. Nasorg sal voortgaan.
Lawwe Haardag! – Dinsdag, 15 Junie
4 Junie, 2021 / Algemeen, Nuus
Kom geniet 'n prettige Jeugdag saam met jou Jannie-maats! Trek kleurvolle sivvies aan en doen iets GEK met jou hare!
Koste: R5, betaalbaar op die Karri-toep vanaf Maandag, 7 Junie.
Daar sal ook pouse lekkernye te koop wees en musiek om te geniet! Geld word ingesamel ten bate van die graad 7-fonds.
Sokkies vir Dokkies – Vrydag sivvies
2 Junie, 2021 / Algemeen, Nuus
Ons hou eerskomende Vrydag 'n baie spesiale sivviedag waartydens ons ons mediese personeel, spesifiek die dokters (dokkies), eer vir die werk wat hulle doen. Deur hierdie dag te vier trek ons snaakse, opwindende, prettige sokkies aan. Geen kostes is hieraan verbonde nie, want mediese personeel lewer 'n kosbare diens en gee baie ekstra van hulself aan hul gemeenskap.
2 Junie, 2021 / Algemeen, Video, Nuus
Respek is om bv. ander te behandel soos wat jy behandel wil word, aan ander se gevoelens te dink en verskillende mense se opinies in ag te neem. Kom ons moedig ons leerders aan om mooi te dink en praat van hulself, hul ouers en hul vriende, hul besittings op te pas en met respek teenoor ander mense op te tree.